CELEX: 32015R1383
Language: lv
Date: 2015-05-28 00:00:00
Title: Komisijas Deleģētā regula (ES) 2015/1383 (2015. gada 28. maijs), ar ko groza Deleģēto regulu (ES) Nr. 639/2014, paredzot attiecināmības nosacījumus saistībā ar dzīvnieku identifikācijas un reģistrācijas prasībām saistītā atbalsta saņemšanai saskaņā ar Eiropas Parlamenta un Padomes Regulu (ES) Nr. 1307/2013

13.8.2015   
            
            
               LV
            
            
               Eiropas Savienības Oficiālais Vēstnesis
            
            
               L 214/1
            
         KOMISIJAS DELEĢĒTĀ REGULA (ES) 2015/1383
   (2015. gada 28. maijs),
   ar ko groza Deleģēto regulu (ES) Nr. 639/2014, paredzot attiecināmības nosacījumus saistībā ar dzīvnieku identifikācijas un reģistrācijas prasībām saistītā atbalsta saņemšanai saskaņā ar Eiropas Parlamenta un Padomes Regulu (ES) Nr. 1307/2013
   EIROPAS KOMISIJA,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (1), un jo īpaši tās 52. panta 9. punkta a) apakšpunktu,
   tā kā:
   
               (1)
            
            
               Saskaņā ar Regulas (ES) Nr. 1307/2013 52. pantu dalībvalstis var lauksaimniekiem piešķirt saistīto atbalstu saskaņā ar nosacījumiem, kas izklāstīti minētās regulas IV sadaļas 1. nodaļā un deleģētajā aktā, kuru pieņems Komisija.
            
         
               (2)
            
            
               Saskaņā ar Komisijas Deleģētās regulas (ES) Nr. 639/2014 (2) 53. panta 4. punktu, ja saistītā atbalsta pasākums attiecas uz liellopiem un/vai aitām un kazām, par attiecināmības nosacījumu atbalstam dalībvalstīm jānosaka prasības identificēt un reģistrēt dzīvniekus, kā noteikts attiecīgi Eiropas Parlamenta un Padomes Regulā (EK) Nr. 1760/2000 (3) vai Padomes Regulā (EK) Nr. 21/2004 (4). Tādējādi par dzīvnieku, kurš vienu reizi nav bijis atbilstīgs minētajām identifikācijas un reģistrācijas prasībām, nevar pretendēt uz brīvprātīgo saistīto atbalstu visu atlikušo tā mūžu, neraugoties uz to, ka attiecīgā neatbilstība vēlāk tiek labota.
            
         
               (3)
            
            
               Lai novērstu šādas situācijas, Padomes Regulas (EK) Nr. 73/2009 (5) 117. pantā bija paredzēts, ka par dzīvnieku varēja pretendēt uz liellopu un teļa gaļas maksājumu, ja vajadzīgā informācija tika nodota kompetentajai iestādei dzīvnieka turēšanas perioda pirmajā dienā.
            
         
               (4)
            
            
               Ņemot vērā, ka liellopu un teļa gaļas maksājumi ir atcelti un turēšanas periods vairs nav brīvprātīgā saistītā atbalsta attiecināmības nosacījums, Deleģētās regulas (ES) Nr. 639/2014 53. panta 4. punktā nav paredzēts līdzīgs noteikums.
            
         
               (5)
            
            
               Tomēr, lai nodrošinātu proporcionalitāti un neskarot citus dalībvalstu noteiktos attiecināmības nosacījumus, jāuzskata, ka par liellopiem var pretendēt uz atbalstu, ja vien identifikācijas un reģistrācijas prasības ir izpildītas līdz konkrētam datumam. Konsekvences labad šis noteikums būtu jāpiemēro arī attiecībā uz aitām un kazām.
            
         
               (6)
            
            
               Šī regula būtu jāpiemēro lauksaimniecības dzīvnieku atbalsta pieteikumiem par 2015. kalendāro gadu un turpmākajiem gadiem,
            
         IR PIEŅĒMUSI ŠO REGULU.
   1. pants
   Deleģētās regulas (ES) Nr. 639/2014 53. panta 4. punktam pievieno šādas daļas:
   
      “Tomēr, neskarot citus attiecināmības nosacījumus, uzskatāms, ka par dzīvniekiem var pretendēt uz atbalstu, ja pirmajā daļā minētās identifikācijas un reģistrācijas prasības ir izpildītas līdz datumam, kuru nosaka dalībvalsts un kurš nedrīkst būt vēlāk kā:
      
                  a)
               
               
                  dzīvnieka turēšanas perioda pirmā diena, ja turēšanas periods tiek piemērots;
               
            
                  b)
               
               
                  datums, kuru izvēlas uz objektīvu kritēriju pamata un kurš saskan ar attiecīgo pasākumu, kas paziņots saskaņā ar I pielikumu, ja turēšanas periods netiek piemērots.
               
            Dalībvalstis līdz 2015. gada 15. septembrim Komisijai paziņo otrajā daļā minētos datumus.”
   
   2. pants
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2015. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 28. maijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 347, 20.12.2013., 608. lpp.
   
   
      (2)  Komisijas 2014. gada 11. marta Deleģētā regula (ES) Nr. 639/2014, ar ko papildina Eiropas Parlamenta un Padomes Regulu (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar kuru groza minētās regulas X pielikumu (OV L 181, 20.6.2014., 1. lpp.).
   
      (3)  Eiropas Parlamenta un Padomes 2000. gada 17. jūlija Regula (EK) Nr. 1760/2000, ar ko izveido liellopu identifikācijas un reģistrācijas sistēmu un paredz liellopu gaļas un liellopu gaļas produktu marķēšanu, kā arī atceļ Padomes Regulu (EK) Nr. 820/97 (OV L 204, 11.8.2000., 1. lpp.).
   
      (4)  Padomes 2003. gada 17. decembra Regula (EK) Nr. 21/2004, ar ko izveido aitu un kazu identifikācijas un reģistrācijas sistēmu un ar ko groza Regulu (EK) Nr. 1782/2003 un Direktīvas 92/102/EEK un 64/432/EEK (OV L 5, 9.1.2004., 8. lpp.).
   
      (5)  Padomes 2009. gada 19. janvāra Regula (EK) Nr. 73/2009, ar ko paredz kopējus noteikumus tiešā atbalsta shēmām saskaņā ar kopējo lauksaimniecības politiku un izveido dažas atbalsta shēmas lauksaimniekiem, kā arī groza Regulas (EK) Nr. 1290/2005, (EK) Nr. 247/2006, (EK) Nr. 378/2007 un atceļ Regulu (EK) Nr. 1782/2003 (OV L 30, 31.1.2009., 16. lpp.).